༈བཀྲ་ཤིས་འཁྱིལ་ཆོས་སྡེའི་གསོ་རིག་གྲ་ཚང་གི་སློབ་ཟུར་འཆད་རྩོད་རྩོམ་གསུམ་ལ་མངའ་བརྙེས་པ་བློ་བཟང་འཇིགས་མེད་ལ་སྤྲིངས་པའི་འཕྲིན་ཡིག་ཚངས་པའི་ཐིག། བློ༷་གྲོས་བཟ༷ང་པོས་གཞུང་བརྒྱའི་དོན་རྟོགས་ནས།  ། འཇི༷གས་མེ༷ད་སྤོབས་པས་གཞན་ལ་འཆད་བྱེད་ཅིང་།  ། བསྟན་དོན་རང་གིས་ཚུལ་བཞིན་ཉམས་ལེན་པའི།  ། དོན་མཐུན་བཤེས་གཉེན་ཁྱོད་ལ་འདི་སྐད་གླེང་།  ། ལུང་རིགས་གང་ལ་ཡོན་ཏན་ཚད་གཞལ་ནས།  ། བཀུར་དང་སྨད་པ་གང་གི་འོས་གྱུར་པ།  ། ཇི་བཞིན་འབྱེད་ལས་སྟོབ་གྲགས་ཙམ་གྱི་རྗེས།  ། འབྲང་མིན་དབང་རྣོན་ཚོགས་པའི་སྡེ་ཆེན་དེར།  ། རྣམ་དཔྱོད་སྟོབས་རྩལ་རྫོགས་པའི་འཕྲོག་བྱེད་ཁྱོད།  ། གཞུང་ལུགས་འབུམ་སྡེའི་རལ་པ་ཆེར་གསིག་ནས།  ། རིག་པའི་ང་རོ་གསོང་མཐོར་སྒྲོགས་པ་ཡིས།  ། མཁས་རློམ་ཝ་ཚོགས་སྙིང་ལ་འཇིགས་སྟེར་ཞིང་།  ། ལེགས་བཤད་དཀའ་གནད་འཆད་པར་སྤོབས་པའི་ལྕེ།  ། ཅིར་ཡང་བསྐྱོད་པས་ཡབ་རྗེ་བླ་མ་ཡི།  ། གཞུང་བཟང་གསེར་གྱི་དྲིལ་བུ་རྣམ་པ་བརྒྱར།  ། འཁྲོལ་བས་གཟུར་གནས་ཡིད་དབང་འཕྲོག་བྱེད་ལ།  ། ལོངས་སྤྱོད་འཁོར་ལོའི་མདུད་པ་དབྱངས་ཅན་མས།  ། བཀྲོལ་ལས་ཤུགས་འབྱུང་སྙན་ཚིག་འདོད་འཇོ་ཡིས།  ། སྡུག་བཙིར་རྩོལ་བས་དམ་དུམ་ཚིག་སྦྱོར་མཁན།  ། ཀུན་ལ་ལྐུགས་པའི་གོ་འཕང་ཅིག་ཅར་བྱིན།  ། དེ་ལྟའི་ལེགས་མཛད་པདྨའི་ཚལ་ཆེན་གྱི།  ། སྙན་གྲགས་དྲི་བསུང་རིང་དུ་འཕྲོ་བ་ནི།  ། ལེགས་བཤད་སྦྲང་རྩིའི་དཔལ་ལ་སྲེད་པ་ཡི།  ། བློ་ལྡན་བུང་བ་འབོད་པའི་ཕོ་ཉར་གྱུར།  ། འདི་ན་མང་ཐོས་ཆུ་ཁུར་འཛིན་པ་བདག། ལེགས་བཤད་རང་སྒྲ་སྒྲོགས་ལ་ཐོགས་མེད་ཀྱང་།  ། རྣམ་གཡེངས་རླུང་གིས་འདི་སྣང་སྟོང་པའི་མཁར་།  ། གྱི་ནར་སྐྱོང་བཞིན་དབྱིངས་སུ་ཡལ་ལ་ཕྱོགས།  ། དབེན་པར་ཟབ་མོའི་དོན་ལ་མི་རྨོངས་ཤིང་།  ། ཚོགས་ཀྱི་ནང་ན་མཁས་པ་མགུ་བྱེད་པའི།  ། རིགས་པའི་ནོར་ལྡན་ཁྱོད་འདྲ་རེ་རེས་ཀྱང་།  ། རྒྱལ་བའི་བསྟན་ལ་བྱ་བ་རྒྱ་ཆེར་བགྱིད།  ། གཞན་དུ་དེང་དུས་ཡི་ཡི་ལུས་རྟེན་ལ།  ། ཕྱུགས་ཀྱི་གོ་འཕང་སྒྲུབ་པའི་རབ་བྱུང་གཟུགས།  ། བགྲང་ལས་འདས་ཀྱང་ངང་པའི་ཁྱུ་བཞིན་དུ།  ། ངུར་སྨྲིག་ཁ་དོག་མཛེས་པ་ཙམ་དུ་ཟད།  ། དེ་ཕྱིར་བསླབ་གསུམ་ནོར་བུའི་ཏོག་མཛེས་ཤིང་།  ། སྡེ་སྣོད་དར་གྱི་ཤམ་བུ་གཡོ་བ་ཡི།  ། བསྟན་པའི་རྒྱལ་མཚན་འཛིན་ཁྱོད་ལེགས་བཤད་ཀྱི།  ། དགའ་སྟོན་སྤེལ་བཞིན་རིང་དུ་འཚོ་གཞེས་ཤོག། དེ་སྐད་ཤིས་པ་བརྗོད་པའི་བདེན་ཚིག་དབྱངས།  ། དགེ་མཚན་རི་མོ་རྣམ་བཀྲ་ལྷ་ཡི་དར།  ། འཕྱར་དང་ལྷན་ཅིག་བཀྲ་ཤིས་འོད་འབར་བའི།  ། གཙུག་ལག་ཁང་ནས་བསྒྲགས་པ་ཛ་ཡནྟུ། །  ། །